Predkladacia správa

Návrh na vymenovanie členov Akreditačnej komisie (ďalej len „návrh“) sa predkladá v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

Akreditačná komisia (ďalej len „komisia“) je poradný orgán vlády Slovenskej republiky, ktorý sleduje, posudzuje a nezávisle hodnotí kvalitu vzdelávacej, výskumnej, vývojovej a umeleckej činnosti vysokých škôl a napomáha jej zvyšovanie. 

Vláda SR v ostatnom čase vymenovala predsedu, podpredsedu a ďalších členov komisie dňom 1. septembra 2002 a potom dňom 1. januára 2004 (doplnenie namiesto zaniknutého členstva). Dňom 31. augusta 2004 dochádza k zániku členstva siedmich členov komisie z dôvodu uplynutia dvojročného funkčného obdobia a zároveň od uvedených termínov až do dnešného dňa došlo v súlade s § 81 ods. 7 písm. b) a c) zákona o VŠ k zániku členstva v komisii dvoch členov. Namiesto nich sa navrhujú vymenovať najmä pôvodní, ale aj noví členovia. 

Predkladaný návrh obsahuje prehľad osôb navrhnutých ministrom na vymenovanie za členov komisie vláde SR so základnými údajmi a charakteristiky tých členov, ktorí v ostatných dvoch rokoch neboli vymenovaní za členov komisie vládou SR (novo navrhovaných členov). Odôvodnenie obsahuje bližšie vysvetlenie vymenúvania navrhovaných členov komisie. 

Návrh je zostavený na základe návrhov z vysokých škôl, ústredných orgánov štátnej správy a Slovenskej akadémie vied. Návrh rešpektuje podmienky na zloženie Akreditačnej komisie tak, ako to ukladá zákon.

Návrh bol predložený na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii) a prešiel medzirezortným pripomienkovým konaním. Všetky oprávnené pripomienky boli akceptované a predkladá sa bez rozporov.

Vymenovanie členov Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.

V uznesení sa navrhuje vymenovať členov komisie dňom 1. septembra 2004. Vzhľadom na mimoriadne množstvo a náročnosť činnosti komisie práve v tomto a nasledujúcom období je veľmi nutné, aby bol termín dodržaný, a aby vláda v dostatočnom predstihu prerokovala návrh a vymenovala členov komisie.

Odporúča sa vláde SR návrh schváliť.